## Program Hrvatske garancijske agencije "Start" (pročišćeni tekst)

### NN 9/2000 (25.1.2000.), Program Hrvatske garancijske agencije "Start" (pročišćeni tekst)

# HRVATSKA GARANCIJSKA AGENCIJA

Na temelju točke 13. Izmjena i dopuna Programa Hrvatske garancijske
agencije "Start" ("Narodne novine" br. 142/99.), Hrvatska garancijska agencija
je utvrdila i izdala pročišćeni tekst Programa Hrvatske garancijske agencije
"Start".

Pročišćeni tekst Programa Hrvatske garancijske agencije "Start" obuhvaća
Program Hrvatske garancijske agencije "Start" ("Narodne novine" br. 77/97.),
te njegove Izmjene i dopune objavljene u "Narodnim novinama" br. 88/97.
i 142/99.

Klasa: 011-04/00-1/04
Zagreb, 17. siječnja 2000.

Direktor Generalni prokurist
**Zdravko Muraj, dipl. oec.,** v. r. **Jasna Borić, dip. oec.,**
v. r.

## PROGRAM HRVATSKE GARANCIJSKE AGENCIJE "START"

**-PROČIŠĆENI TEKST-**

1. SVRHA PROGRAMA

Svrha Programa je poticanje osnivanja i započinjanja poslovanja privatnih
trgovačkih društava i drugih pravnih osoba u privatnom vlasništvu, obrtnika
koji samostalno i trajno obavljaju gospodarsku djelatnost i drugih fizičkih
osoba koje ostvaruju dohodak od obavljanja samostalnih djelatnosti - slobodnih
zanimanja, sukladno važećim propisima (u daljnjem tekstu: poduzetnici),
uz konzultantsku (savjetodavnu) pomoć pri kretanju u novi posao.

Hrvatska garancijska agencija (u daljnjem tekstu HGA) će na način i
prema uvjetima propisanim ovim Programom, davati garancije za kredite koje
poduzetnici početnici koriste i bespovratne financijske potpore za pokriće
dijela troškova konzultantskih usluga prvog usmjeravanja i provjere poduzetničke
zamisli tj. obrazovanja poduzetnika za započinjanje poslovanja, za izradu
poslovnog plana ili investicijskog projekta, te savjetodavne pomoći u provedbi
plana ulaganja tijekom prve godine poslovanja. Potpora će se također davati
i za pokriće dijela troškova vezanih uz početak poslovanja, tj. odobravanja
i stavljanja kredita u tečaj i otplate prvih anuiteta kredita.

2. PRAVO NA ZAHTJEV

Pravo na zahtjev imaju poduzetnici početnici koji:

1. imaju sjedište odnosno prebivalište u Republici Hrvatskoj,

2. su u 100% privatnom vlasništvu, s time da najmanje 90% bude u vlasništvu
fizičkih osoba

3. posjeduju odgovarajuća stručna znanja,

Pod pojmom "poduzetnik početnik" u smislu Programa "Start" podrazumijeva
se:

a) poduzetnik koji još nije registrirao trgovačko društvo, obrt ili
neki drugi oblik poduzetničke djelatnosti, uz uvjet da do trenutka davanja
garancije dostavi dokaz o registraciji.

b) poduzetnik koji je registrirao trgovačko društvo, obrt, ili neki
drugi oblik poduzetničke djelatnosti, a posluje manje od 12 mjeseci na
dan potpisivanja Zahtjeva za garanciju i potporu

c) poduzetnik čije je trgovačko društvo, obrt, ili neki drugi oblik
poduzetničke djelatnosti u mirovanju (ne posluje), a osnovano je unutar
24 mjeseca do dana potpisivanja Zahtjeva za garanciju i potporu.

Poduzetnik nema pravo na zahtjev ako je:

1. vlasnik, ili je bio vlasnik, drugog trgovačkog društva ili obrta,

2. suvlasnik u drugom trgovačkom društvu ili obrt s više od 30% udjela.
Navedeno pod 1. i 2., odnosi se na svakog pojedinog osnivača.

3. ako je stariji od 55 godina.

3. VRSTE INVESTICIJA ZA KOJE SE MOŽE DOBITI GARANCIJA I POTPORA

Gospodarska investicija za koju se može dati garancija i potpora je
nabava osnovnih i trajnih obrtnih sredstava, s time da udio trajnih obrtnih
sredstava ne može biti veći od 30% iznosa kredita.

Neće se podržavati projekti za kupovinu poduzeća, investicije u ugostiteljske
djelatnosti koje pružaju isključivo ili pretežno usluge točenja alkoholnih
pića i investicije u sredstva javnog priopćavanja.

Kriterije i prioritete za davanje garancija i potpora određuje HGA u
suradnji s nadležnim institucijama Republike Hrvatske, s time da proizvodne
djelatnosti i proizvodne usluge imaju prioritet.

Garancija i potpora može se odobriti samo za gospodarske investicije
koje će koristiti konzultantsku (savjetodavnu) pomoć Hrvatske mreže konzultanata
za malo gospodarstvo.

4. UVJETI ZA DAVANJE GARANCIJA I POTPORA

*4.1. Garancije*

Za kredite do najvišeg iznosa od 400.000 kuna, koje odobravaju kreditori
za namjene iz točke 3. ovog Programa, može se dati garancija u visini do
80% potraživanja po osnovi glavnice kredita.

Nadzorni odbor HGA određuje u skladu s uvjetima na tržištu kapitala
najvišu kamatnu stopu za kredite za koje se može dati garancija HGA.

Rok garancije ovisi o trajanju otplate kredita, uključujući i period
počeka.

Naknada za garanciju iznosi 0,95% od iznosa glavnice kredita, naplaćuje
se jednokratno, a mijenja se u skladu s godišnjim planom aktivnosti HGA.

Uplata naknade vrši se neposredno prije izdavanja garancije.

*4.2. Potpora*

Potpora prema ovom Programu se daje bespovratno za pokriće troškova
konzultantske pomoći poduzetniku početniku, za pokriće dijela troškova
vezanih uz početak poslovanja i za otplatu interkalarne i kamate u počeku,
te prvih anuiteta kredita u ime poduzetnika, prema kreditoru.

Ukupni iznos potpore po ovom Programu može iznositi do 15.000 kn.

Potpora se dodjeljuje samo onim poduzetnicima za koje se izdaje i garancija.

*4.2.1. Potpora za konzultantsku pomoć*

Ukupna cijena konzultantske pomoći kao potpora poduzetniku početniku
priznaje se do iznosa od 10.000 kuna prema slijedećoj tabeli:

|  |  |
| --- | --- |
| IZNOS KREDITA | CIJENA KONZULTANTSKE     POMOĆI |
| do 100.000 kuna | 4.000 kuna |
| preko 100.000  do 200.000 kuna | 4.000 kuna + 3%   iznad 100.000 kuna |
| preko 200.000  do 400.000 kuna | 7.000 kuna + 1,5%  iznad 200.000 kuna |

Od ukupne cijene konzultantske pomoći utvrđene prema prethodnoj tabeli
HGA podmiruje 50%, i to 40% po odobravanju garancije, a 10% nakon prve
godine poslovanja poduzetnika.

*4.2.2. Potpora za podmirenje dijela troškova vezanih uz odobravanje
i stavljanje kredita u tečaj*

Potpora za pokriće dijela troškova poduzetničkog ulaganja odnosi se
na javnobilježničke troškove prema javnobilježničkoj tarifi, troškove osiguranja
prema uvjetima osiguravajućeg društva, troškove dozvola i druge slične
troškove pri ishođenju kredita, odnosno registraciji obrta odnosno trgovačkog
društva i za otplatu interkalarne i kamate u počeku, te prvih anuiteta
kredita u ime poduzetnika, prema kreditoru.

Ukupni iznos potpore za ove namjene može iznositi najviše do 10.000
kuna, ovisno o visini odobrenog kredita a pojedinačni iznos utvrđuje se
na identičan način kao i iznosi potpore za konzultantsku pomoć prema sljedećoj
tabeli:

|  |  |
| --- | --- |
| IZNOS KREDITA | IZNOS POTPORE |
| do 100.000 kuna | 4.000 kuna |
| preko 100.000  do 200.000 kuna | 4.000 kuna + 3%   iznad 100.000 kuna |
| preko 200.000  do 400.000 kuna | 7.000 kuna + 1,5%  iznad 200.000 kuna |

5. ZAHTJEV ZA DOBIVANJE GARANCIJE I POTPORE

Zahtjev za dobivanje garancije i potpore poduzetnik popunjava zajedno
s kreditorom, po završetku poduzetničkog obrazovanja tj. nakon prve provjere
poduzetničke zamisli, te izrade poslovnog plana odnosno investicijskog
projekta, uz potvrdu nadležne institucije za sprovođenje mjera razvitka
poduzetništva.

Zahtjev za dobivanje garancije i potpore HGA predaje se, po odobrenju
kredita, na posebnom obrascu koji se nalazi kod kreditora. Obrazac mora
biti u cijelosti točno ispunjen i ovjeren od strane poduzetnika i kreditora
i dostavljen HGA isključivo putem kreditora koji dodjeljuje kredit.

Zahtjevu treba priložiti presliku dokumentacije sa svim podacima na
temelju kojih je kreditor odobrio kredit. Popis dokumentacije u privitku
i čini sastavni dio Općih uvjeta.

HGA ima pravo uvida u cjelokupnu dokumentaciju kod kreditora i poduzetnika.

U slučajevima kada se zahtjev za dobivanje garancije i potpore djelomično
ili u potpunosti odbija, HGA je dužna pismeno obavijestiti podnositelja
i konzultanta o svojoj odluci.

Ne postoji pravna osnova prema kojoj bi se nekome morala dati garancija
i dodijeliti potpora.

Garancija i potpora po ovom Programu može se pojedinom tražiocu odobriti
samo jednom, kao poduzetniku početniku.

6. INSTRUMENTI OSIGURANJA POVRATA I NAČIN KORIŠTENJA KREDITA

Za svaki kredit, kreditor je obvezan od poduzetnika uzeti sljedeće instrumente
osiguranja:

A) Hipoteku ili fiducijarno vlasništvo na nekretnine u vrijednosti iznosa
kredita - 1:1.

ili

B) Založno pravo ili fiducijarno vlasništvo na pokretnine, ili na imovinu
nabavljenu iz kredita (u vrijednosti navedenoj pod A), pri čemu se navedeno
mora osigurati kod osiguravajućeg društva, a polica osiguranja vinkulirati
u korist kreditora.

Ukoliko su u ukupnoj vrijednosti instrumenata osiguranja, instrumenti
navedeni pod točkom B. zastupljeni više od 50%, obavezno je uzeti najmanje
dva jamca.

Uz naprijed navedeno obavezno se uzimaju mjenice i zadužnice korisnika
kredita, te osobne mjenice osnivača odn. vlasnika (ukoliko se radi o pravnoj
osobi).

U posebno obrazloženim slučajevima HGA može odustati od traženja pojedinih
instrumenata osiguranja povrata kredita, i prihvatiti druge zamjenske instrumente
osiguranja.

Kreditor preuzima obvezu da će novčane iznose po predračunima i fakturama
za robu i usluge za koje se odobrava kredit, izravno dostaviti dobavljačima,
a gotovinska isplata kredita moguća je najviše u iznosu od 10% od ukupno
odobrenog kredita. Veća gotovinska isplata moguća je u izuzetnim slučajevima,
uz prethodni pismeni pristanak HGA.

7. KONTROLA

Kreditor je obvezatan kontrolirati namjensko trošenje kredita i o svim
bitnim saznanjima odmah izvijestiti HGA. U slučaju nenamjenskog korištenja
kredita HGA ima pravo opozvati garanciju.

HGA ima pravo uvida u svu dokumentaciju kreditora koja se odnosi na
kredit, kao i uvid u odgovarajuću dokumentaciju poduzetnika i konzultanta
u njihovim prostorijama.

Poduzetnik je obvezan putem kreditora dostavljati godišnja financijska
izvješća, nakon njihove izrade prema zakonskim rokovima, za cjelokupno
vrijeme trajanja garancije.

Poduzetnik je također obvezan o važnim izvanrednim događajima koji utječu
na njegovo poslovanje, odmah obavijestiti kreditora, koji je u obvezi izvještavanja
HGA.

8. ODNOSI S KREDITORIMA I PODUZETNICIMA

Odnosi HGA s kreditorima i poduzetnicima, te međusobna prava i obveze
definiraju se posebnim ugovorom.

Tumačenje pojedinih odredaba ovog Programa daje HGA.

9. TRAJANJE PROGRAMA

Trajanje ovog Programa je vremenski ograničeno i iznosi 5 godina.

10. ZAVRŠNE ODREDBE

Ovaj pročišćeni tekst Programa objavljuje se u "Narodnim novinama".

Pročišćeni tekst, NN 9/2000-104
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)